Comisia Europeană grăbește raportul privind influențarea alegerilor din România. "Trebuie să ne asigurăm că nu se va întâmpla din nou"
Comisia Europeană (CE) urmează să prezinte într-un timp relativ scurt raportul său privind influențele prin intermediul TikTok în desfășurarea alegerilor prezidențiale din România, întrucât există o presiune de timp, generată mai ales de alegerile din Germania, a declarat miercuri, la Strasbourg, vicepreședintele Parlamentului European, Victor Negrescu.